Fi ħdan l-Università Ingliża ta' Oxford jeżisti l-Kulleġġ ta' St Hugh li twaqqaf fl-1886 min-neputija tal-poeta famuż William Wordsworth. Għalkemm illum jilqa' fih studenti rġiel u nisa, dan il-kulleġġ kien twaqqaf apposta għal żgħażagħ nisa li xtaqu jkomplu bl-istudji tagħhom f'livell terzjarju iżda ma kellhomx aċċess għal Oxford jew Cambridge sempliċiment għax kienu nisa. Il-proġett tas-Sinjorina Elizabeth Wordsworth irnexxa u sal-1901 kien irranka sew u kien jitmexxa daqs l-aqwa università. Kulma kien jonqsu kien li jitpoġġa taħt il-patroċinju tal-Universita' ta' Oxford biex b'hekk ikun rikonoxxut internazzjonalment bħala kulleġġ universitarju. Storja kurjuża u kontroversjali kważi tefgħet dawn il-pjanijiet għall-Kulleġġ ta' St Hugh il-baħar. L-ewwel prinċipal ta' St Hugh kienet is-Sinjorina Anne Moberly bint George, l-isqof Anglikan ta' Salisbury. Anne, mara b'livell akkademiku għoli u tmexxi dal-kulleġġ b'serjetà kbira, bdiet tħoss li kien wasal iż-żmien li timpjega persuna magħha sabiex tgħinha fit-tmexxija tal-kulleġġ ħalli eventwalment tgħaddi t-tmexxija f'idejha. Waqt il-vaganzi tas-sajf tal-1901 saru intervisti bir-reqqa sakemm l-għażla tal-bord tal-kulleġġ waqgħet fuq is-Sinjorina Eleanor Jourdain, bint Francis vigarju ta' Ashbourne f'Derbyshire. Eleanor kienet mara akkademika li fost suċċessi oħrajn kienet waqqfet u mexxiet skola privata. Anne Moberly kienet kuntenta ħafna bl-għażla ta' Eleanor Jourdain li kienet 17-il sena iżgħar minn Anne u allura kien baqalha ħafna aktar snin ta' xogħol u enerġija x'toffri lill-kulleġġ. Għaldaqstant Anne xtaqet li hi u Eleanor isiru jafu aktar lil xulxin fuq livell personali qabel imiddu għonqhom għax-xogħol. Kien hawnhekk li Anne issuġġeriet lil Eleanor li jagħmlu btala kulturali ġewwa Pariġi flimkien; Eleanor laqgħet l-istedina u f'Awwissu rħewlha lejn Franza għal vaganza ta' ġimgħa. Matul dik il-ġimgħa żaru ħafna postijiet storiċi u ħadu ġost jiddiskutu l-ġmiel u patrimonju ta' mużewijiet u palazzi li żaru. Kien jonqoshom iżuru l-Palazz ta' Versailles, li jinsab ftit kilometri 'l barra mill-kapitali Franċiża, u fl-10 ta' Awwissu 1901 qabdu t-tren li wassalhom hemm wara vjaġġ qasir. Iddeċidew li l-ewwel iżuru l-palazz biex imbagħad wara joħorġu jgawdu l-ġonna meraviljużi tiegħu filwaqt li jippruvaw isibu l-Petit Trianon, l-iżgħar minn żewġ palazzini li jinsabu fuq parti mill-firxa kbira ta' art li ddawwar il-Palazz ta' Versailles. Petit Trianon kien inbena bejn l-1762 u l-1768 mir-Re Luwiġi XV għall-maħbuba tiegħu Madame de Pompadour. Iduru 'l hawn u 'l hemm, Anne u Eleanor ma setgħux isibuh dal-palazzin u f'xi ħin ħassewhom mitlufin fuq dil-medda ġonna daqstant kbira. Imxew ftit ieħor u ġew quddiem razzett żdingat li quddiemu, mitluq mal-ġenb tat-triq, kien hemm moħriet qadim. Hawhekk ġrat xi ħaġa stramba – il-burdata taż-żewġ nisa ma baqgħetx waħda trankwilla; bdew iħossu bħal toqla kbira negattiva tagħfas fuq qalbhom u moħħhom. F'dak il-waqt għaddew minn ħdejhom żewġt irġiel lebsin ġkieket twal ta' lewn griż ħadrani u kpiepel bi tliet ponot. Eleanor saqsiet lil wieħed minnhom jekk kinux fit-triq it-tajba għall-Petit Trianon; wieħed mill-irġiel urihom passaġġ quddiemhom u qalilhom li riedu jgħaddu minnu. Fit-tarf tal-passaġġ sabu gazebo għall-kenn tas-siġar. Hawnhekk it-toqla fuq il-burdata ta' Anne u Eleanor bdiet tinħass iktar; barra minn hekk ħassewhom qishom qegħdin f'xena minn pittura fejn xejn ma jiċċaqqlaq u la tinħass iż-żiffa u lanqas is-sħana tax-xemx. Bilqiegħda ħdejn dal-gazebo lemħu raġel b'wiċċu mħaffer minn ġrieħi qodma tal-ġidri li baqa' jħares bl-ikrah lejhom mingħajr ma lissen kelma. F'dak il-ħin għaddiet persuna tiġri minn ħdejhom li wissiethom li kienu sejrin fid-direzzjoni żbaljata u biex jaslu Petit Trianon riedu jaqsmu pont żgħir. Anne u Eleanor qasmu l-pont u mxew ftit ieħor sakemm waslu ħdejn il-palazzin. Quddiemu kien hemm mara żagħżugħa bilqiegħda fuq banketta baxxa tpinġi x-xenarju naturali ta' quddiemha. Dil-mara, b'mopp xagħar dehbi, kellha fuqha libsa li kienet ilha li ħarġet mill-moda filwaqt li spallejha kienu mgħottijin b'xalla sajfija ta' lewn aħdar ċar. F'dan il-waqt Anne u Eleanor inħakmu minn diqa soffokanti u inspjegabbli. Iż-żewġ nisa ġew quddiem bieb u ħasbu li setgħu jidħlu minnu biex iżuru l-Petit Trianon imma fid-daqqa u l-ħin tfaċċa qaddej minnu li wara li qalilhom biex jużaw l-entratura fuq in-naħa l-oħra tal-binja, sabbat il-bieb warajh u telaq bl-għaġla 'l hemm. Anne u Eleanor imxew fejn indikalhom dal-qaddej u sabu ġemgħa viżitaturi miġburin lesti biex jibdew żjara tal-palazz; hawnhekk il-burdata negattiva telqithom ħesrem qisu qatt ma kien xejn. Anne u Eleanor komplew il-btala tagħhom però qatt ma tkellmu bejniethom dwar dak li ġralhom ġewwa Versailles. Ftit żmien wara, lura fl-Ingilterra Anne Moberly ġietha f'moħħha dik il-mara żagħżugħa qed tpinġi u semmietha ma' Eleanor. Eleanor qaltilha bl-akbar sinċerità li għalkemm tiftakarha sew il-mawra tagħhom f'Versailles, hi ma kienet rat l-ebda mara tpinġi. Anne skantat kif setgħet ma rathiex ladarba huma t-tnejn waqfu jħarsu lejha; Eleanor reġgħet ċaħdet li ratha. Issa bdew jintebħu li ġewwa Versailles esperjenzaw xi ħaġa li qajla setgħu jispjegawha; għaldaqstant iddeċidew li jniżżlu bil-miktub x'raw u ħassew biex wara jipparagunaw in-noti ma' xulxin. Irriżulta li Anne rat nies u nnutat affarijiet li Eleanor stqarret li hi ma rathomx; madankollu t-tnejn qablu li esperjenzaw xi ħaġa bizzarra ferm. Eleanor Jourdain riedet tidħol fil-fond ta' din l-istorja u ntefgħet b'ruħha u b'ġisimha fuq riċerka storika biex tipprova tifhem. B'sorpriża kbira sabet li fl-10 ta' Awwissu kien il-jum fis-sena 1792 meta l-popolazzjoni mxebbgħa ta' Pariġi attakkat il-Palazz ta' Tuillerie fejn kienu qed jinżammu arrestati Re Luwiġi XVI u martu Marie Antoinette; dakinhar inqatlu quddiem għajnejn ir-renjanti l-għassiesa Żvizzeri li kienu jipproteġuhom. Sena wara, Eleanor Jourdain iddeċidiet li terġa' żżur Versailles imma l-kobba tħabblet aktar meta l-istess post ratu mibdul totalment u saret taf li l-pont li kienu għaddew minn fuqu kien iġġarraf għexieren ta' snin qabel filwaqt li l-bieb mnejn kien ħareġ il-qaddej kien ilu snin imsakkar u mbarrat. Mill-banda l-oħra, Anne Moberly ħadet ħasda kbira meta b'kumbinazzjoni ġiet wiċċ imb wiċċ ma' tpinġija tat-traġika Reġina Marie Antoinette liebsa eżatt kif kienet ratha hi quddiem Petit Trianon li fil-fatt kien ir-refuġju rekreattiv favorit ta' din ir-reġina. Anne u Eleanor bagħtu l-esperjenza tagħhom bil-miktub lis-Soċjetà tar-Riċerka Psikika imma dawn ma rawx li kien hemm element ta' investigazzjoni. Madankollu, la Anne u lanqas Eleanor ma kienu se jieqfu hawn. Komplew jagħmlu aktar riċerka u fl-1911 ippubblikaw l-esperjenza tagħhom fil-ktieb An Adventure taħt il-psewdonemi ta' Miss Morrison u Miss Lamont. Il-ktieb qajjem interess kbir u qanqal polemika sħiħa fejn il-kittieba ġew saħansitra rridikolati. Anne u Eleanor ħarġu jiddefendu lilhom infushom u ppubblikaw in-notamenti li kienu għamlu fl-1901 flimkien mar-riċerka estensiva li wettqu. Hawnhekk kienet qed tiżżeffen fin-nofs ir-reputazzjoni prestiġġjuża tal-Kulleġġ ta' St Hugh u ż-żewġ nisa, li wara kollox kienu l-prinċipal u l-viċi prinċipal tal-kulleġġ, kienu mwissija kemm-il darba sabiex ma jikxfux l-identità tagħhom. L-ismijiet proprji tagħhom ħarġu fil-pubbliku fl-1931 meta kulħadd ħaseb li l-qiegħa kienet raqdet. Madankollu, il-fatti juru mod ieħor għax il-każ kurjuż u kontroversjali taż-żewġ nisa akkademiċi Anne Moberly u Eleanor Jourdain għadu jqanqal ħafna mistoqsijiet sal-lum.